Ruter varsler storkontroll i Oslo onsdag

I dag gjelder det å ha gyldig billett hvis du skal reise kollektivt i Oslo sentrum

Reiser du hit uten gyldig billett i dag, kan det koste deg 900 kroner. ROLF ØHMAN

11. sep. 2012 12:53 Sist oppdatert 12. september 2012

I mai gjennomførte Ruter sin første forhåndsannonserte storkontroll i Oslo noensinne. I dag braker det løs igjen.

Kontrollen vil pågå fra lunsjtid i området rundt Jernbanetorget.

— Hensikten med kontrollen er å informere og hjelpe våre kunder til å reise med gyldig billett, opplyser Ruter på sine nettsider.

I tillegg til kontrollører vil Ruter ha en rekke «informatører» ute som kan svare på spørsmål fra reisende.

Koselig med kontroll

Ruter hevder de har fått mange positive tilbakemeldinger på de forhåndsannonserte kontrollene, både på sosiale medier og fra folk de møter ansikt til ansikt.

— Noen er glade for at vi minner dem på at de må sjekke om billetten er gyldig. Andre er glade for at de får hjelp til å bruke reisekortet riktig. Endel synes også det er bra at de som ikke gjør opp for seg, blir tatt, sier Gry Isberg i Ruter.

Les også Tiggere reiser gratis i Oslo

Hele denne uken har Ruter annonsert på busser, trikker og t-bane for å minne reisende på at de må aktivere billetten. — Vi ser dette som en ok måte å gjøre det på. Det viktigste for oss er ikke å ta flest mulig for sniking, men at folk skal være trygge på hvordan de skaffer seg gyldig billett, sier Isberg.

Isberg sier det vil komme flere forhåndsvarslede kontroller i tiden fremover. Hun oppfordrer alle som har spørsmål rundt elektroniske billetter og reisekort om å ta kontakt.

NB. Blir du tatt uten gyldig billett i dag, kan du velge mellom å betale 750 kroner der og da eller å få med deg en giro på 900 kroner.